Walkman-hovedtelefoner genopstået i trådløs variant

Står du og mangler en julegave til en nostalgisk sjæl, så er her et tip. Svenske defunc har netop lanceret et sæt nygamle hovedtelefoner, der grangiveligt ligner dem, der fulgte med den første Sony Walkman i 1979. Defunc Mondo hedder de, og de er naturligvis teknisk overlegne i forhold til oplægget.

Først og fremmest er de trådløse. Forbindelsen til afspilleren klares via Bluetooth 5.3. Batterilevetiden er på 22 timer og de oplades via USB-C.

Der er også en indbygget to mikrofoner, så du slipper for at tage hovedtelefoner af, hvis du modtager et opkald, mens du lytter til din 1980’er spilleliste. Samtidig har Mondo en tilhørende app til egne EQ-indstillinger.

Inspirationen er tydelig … den første Walkman fra 1979.

Ud over de tydeligt inspirerede orange Sony-filtbøffer, fås Mondo også i lyserød (!) og hvid. Og så er der lavet en udgave i gennemsigtig plast.

Defunc har netop sat Mondo til salg og vi danskere kan glæde os over den lave svenske krone. Hovedtelefonerne er nemlig prissat til 699 SEK, hvilket gør, at vi slipper med 521 danske kroner, inklusive fragt. Se mere på defuncs hjemmeside.

Udgaven i gennemsigtig plast.

Walkman-hovedtelefoner genopstået i trådløs variant